
Text rozhodnutia
Súd: Krajský súd Žilina Spisová značka: 21S/104/2013 Identifikačné číslo súdneho spisu: 5013200742 Dátum vydania rozhodnutia: 17. 05. 2017 Meno a priezvisko sudcu, VSÚ: JUDr. Veronika Poláčková ECLI: ECLI:SK:KSZA:2017:5013200742.4 ROZSUDOK V MENE SLOVENSKEJ REPUBLIKY Krajský súd v Žiline, ako správny súd, v senáte zloženom z predsedníčky senátu JUDr. Veroniky Poláčkovej a členov senátu JUDr. Eriky Šobichovej a JUDr. Zuzany Jančárovej, v právnej veci žalobcu: FCC Slovensko, s.r.o., so sídlom Bratislavská 18, 900 51 Zohor, IČO: 31 318 762, zastúpený advokátskou kanceláriou: Valko Marián & partners, s.r.o., so sídlom Porubského 2, 811 06 Bratislava, IČO: 35 916 192, proti žalovanému: Inšpektorát práce Žilina, so sídlom Hlavná 2, 010 09 Žilina, za účasti: 1/ Prominne, s.r.o., som sídlom Veľká Okružná 43, 010 01 Žilina, IČO: 44 528 914, zastúpený: Advokátska kancelária M Kojtalová, s.r.o., so sídlom Antona Bernoláka 51, 010 01 Žilina, IČO: 47 258 608, 2/ R. M., nar. XX.XX.XXXX, bytom XXX XX D. F. XX, v konaní o preskúmanie rozhodnutia žalovaného č. IZA-05-18-2.2/P-J2-13 v znení Dodatku č. 1 zo dňa 07.03.2013 a v znení Dodatku č. 2 zo dňa 25.06.2013, takto r o z h o d o l : Krajský súd v Žiline žalobu z a m i e t a . Žalobca a žalovaný n e m a j ú p r á v o na náhradu trov konania. o d ô v o d n e n i e : 1. Žalobca sa žalobou podanou prostredníctvom právneho zástupcu na pošte dňa 16.08.2013 domáhal preskúmania a následne zrušenia Protokolu žalovaného č. IZA-05-18-2.2/P-J2-13 zo dňa 13.02.2013 o vyšetrení príčin vzniku pracovného úrazu podľa § 7 ods. 3 písm. b) v nadväznosti na § 13 ods. 2 a § 14 ods. 1, 2, 3 zákona č. 125/2006 Z.z. o inšpekcii práce a zmene a doplnení niektorých zákonov (ďalej len „zákon č. 125/2006 Z.z.“)v znení jeho Dodatku č. 1 zo dňa 07.03.2013 a v znení Dodatku č. 2 zo dňa 25.06.2013. 2. V žalobe žalobca uviedol, že z dôvodu viacerých nedostatkov postupu žalovaného pri vyšetrovaní príčin vzniku úrazu poškodeného, ktoré mali za následok nesprávne závery žalovaného obsiahnuté v Protokole a Dodatku č. 1 založené na nedostatočnom zistení skutkového stavu, podal žalobca dňa 03.04.2013 sťažnosť proti postupu žalovaného podľa zákona č. 9/2010 Z.z. o sťažnostiach v znení neskorších predpisov. Sťažnosť žalovaného bola prešetrená kontrolnou komisiou žalovaného, pričom o výsledku prešetrenia bol žalobca oboznámený dňa 28.05.2013 listom s názvom „Písomné oboznámenie o výsledku prešetrenia sťažnosti proti postupu inšpektorátu práce Žilina pri vyšetrovaní úrazu R. M..“ V tomto liste kontrolná komisia žalovaného uviedla, že sťažnosť nie je opodstatnená, avšak napriek tomu konštatovaniu určila žalovanému, aby doplnil protokol v znení dodatku o „údaje o vyšetrení krvi postihnutého zamestnanca s negatívnym výsledkom zisťovania alkoholu v jeho krvi v súlade s lekárskou správou zo dňa 15.04.2013 ako objektívnu novozistenú skutočnosť.“ Kontrolná komisia žalovaného pritom neuviedla žiadny postup, akým mal žalovaný doplniť Protokol v znení Dodatku č. 1 o novozistené skutočnosti. Žalovaný sa s výsledkami prešetrenia sťažností vysporiadal tak, že dňa 25.06.2013 vydal zmenený protokol o vyšetrení príčin vzniku závažného pracovného úrazu, pričom zmenené závery založené na novozistených skutočnostiach uviedol v tzv. Dodatku č. 2 k Protokolu č. IZA-05-18-2.2/P- J2-13 zo dňa 13.02.2013. Podľa sprievodného listu k Dodatku č. 2 k protokolu č. IZA-05-18-2.2/P-J2-13 zo dňa 13.02.2013 tento dodatok tvorí neoddeliteľnú súčasť Protokolu, t. j. nový (zmenený) protokol o vyšetrení príčin vzniku závažného pracovného úrazu je tvorený znením pôvodného protokolu v znení Dodatku č. 1 a Dodatkom číslo 2. Žalobca má za to, že Protokol v znení Dodatku č. 2 je rozhodnutím, ktoré trpí viacerými vadami vychádzajúcimi z nesprávneho právneho posúdenia veci žalovaným, z nedostatočného zistenia skutkového stavu a zistenia skutkového stavu na základe dôkazov, ktoré sú pochybné, a taktiež postup žalovaného, ktorý predchádzal vydaniu tohto rozhodnutia, bol v priamom rozpore s právnymi predpismi. Žalovaný na základe nových skutočností zistených kontrolnou komisiou žalovaného pri prešetrovaní sťažnosti týkajúcich sa odberov krvi poškodeného zmenil Protokol v znení Dodatku č. 1 v časti „Hladina alkoholu v krvi“ poškodeného v čase úrazu tak, že záver: „Postihnutému nebola odobratá krv na zistenie prítomnosti alkoholu“, nahradil úplne novým záverom o zanedbateľnej hodnote prítomnosti alkoholu v krvi poškodeného v čase úrazu. Protokol v znení Dodatku č. 2, ktorým žalovaný konštatuje deliktuálnu zodpovednosť žalobcu, ukladá žalobcovi opatrenia na odstránenie nedostatkov a na základe výsledku prítomnosti alkoholu v krvi zbavuje poškodeného akejkoľvek zodpovednosti za vzniknutý úraz, je rozhodnutím, ktoré je spôsobilé byť predmetom preskúmania v správnom súdnictve. Podľa právneho názoru žalobcu, v prípade, že sa zistia vo veci pracovného úrazu nové skutočností po vydaní Protokolu v znení Dodatku, zákon o inšpekcii ani iný právny predpis nedáva správnemu orgánu možnosť zmeniť Protokol ďalším dodatkom s novými závermi podľa nových zistení, a to bez prerokovania veci s kontrolovaným subjektom. Taktiež zákon o sťažnostiach nezakotvuje oprávnenie kontrolného orgánu nariadiť zmenu rozhodnutia v prípade zistenia nových skutočností. Žalovaný vec nesprávne právne posúdil, keď vydal Protokol v znení Dodatku č. 2 s novými závermi bez jeho prerokovania so žalobcom, hoci takýto postup správneho orgánu nemá oporu v žiadnom zákone Slovenskej republiky. Navyše, v zmysle zákona o sťažnostiach orgány verejnej správy nie sú oprávnené prešetrovať podanie, ktoré smeruje proti rozhodnutiu orgánu verejnej správy vydanému v konaní podľa iného predpisu (§ 4 ods. 1 písm. d) zákona o sťažnostiach). Kontrolná komisia žalovaného nebola pri prešetrovaní sťažnosti vecne príslušná rozhodovať o zmene samotného Protokolu v znení v Dodatku č. 1, keďže nepochybne ide o rozhodnutie orgánu verejnej správy vydané podľa zákona o inšpekcii. Opatrenie kontrolnej komisie, ktorým určila žalovanému doplniť Protokol v znení Dodatku č. 1 o nové skutočnosti, je možné považovať za nulitný správny akt, t. j. akt, ktorý nemá žiadne právne účinky. Žalovaný vec nesprávne právne posúdil, keď sa pri vydávaní protokolu v znení Dodatku č. 2 spravoval nulitným opatrením kontrolnej komisie. Postup, ktorý zvolil žalovaný, absolútne opomenul právo žalobcu vyjadriť sa k novým zisteniam uvedeným v Protokole v znení Dodatku č. 2 a predkladať vo vzťahu k novým zisteniam ďalšie dôkazy. Nové zistenia obsiahnuté v Protokole v znení Dodatku č. 2 založené výlučne na dôkazoch žalovaného, majú na žalobcu závažný dopad, keďže vylučujú akékoľvek zavinenie poškodeného pri vzniknutom úraze a ovplyvňujú tak zároveň výšku sankcie, ktorú žalovaný ukladá v prípadoch porušenia právnych predpisov majúcich za následok vznik pracovného úrazu. V Protokole v znení Dodatku č. 2 sa žiadna zmienka o čase odberu krvi poškodeného po úraze nenachádza. Žalobca zároveň v žalobe spochybňuje dôkazy žalovaného o odberoch krvi poškodeného po úraze, teda Dodatok č. 2 bol vydaný na základe nedostatočného zistenia skutkového stavu. 3. Žalovaný vo vyjadrení odmietol akékoľvek pochybenie pri šetrení príčin vzniku pracovného úrazu s poukazom na zákon č. 125/2006 Z.z. o inšpekcii práce v znení neskorších predpisov (ďalej len zákon č. 125/2006 Z.z.). V tejto súvislosti žalovaný považoval za potrebné uviesť priebeh šetrenia vzniku pracovného úrazu a na jednotlivé úkony inšpektora práce aplikovať konkrétne ustanovenia zákona č. 125/2006 Z.z.. Vo vyjadrení ďalej uviedol, že dňa 06.12.2012 bol Inšpektorátu práce Žilina faxom oznámený úraz, ktorý sa stal R. M. nar. XX.XX.XXXX, zamestnancovi Prominne, s.r.o., Veľká Okružná 43, Žilina u žalobcu, v odštepnom závode - A.S.A. SLOVENSKO, spol. s r.o. - odštepný závod Žilina, Na stanicu 561, v prevádzke Marček, hala RECOPAP, na pracovisku balíkovacieho lisu HBC-80. Ohliadka miesta úrazu bola vykonaná dňa 07.12.2012 o 12:00 hod. inšpektormi práce (v súlade s ust. § 7 ods. 3 písm. b) zákona č. 125/2006 Z.z. - inšpektorát práce vyšetruje príčiny vzniku pracovného úrazu, ktorým bola spôsobená smrť alebo ťažká ujma na zdraví). Inšpektor práce vyhotovil fotodokumentáciu a vyžiadal si od zamestnávateľa poškodeného všetky doklady potrebné pre vyšetrenie príčin vzniku pracovného úrazu v súlade s ust. § 12 ods. 1 písm. d) zákona č. 125/2006 Z.z.. Po vyšetrení vzniku pracovného úrazu inšpektor práce vyhotovil Protokol č. IZA-05-18-2.2/P- J2-13 zo dňa 13.02.2013 v súlade s ust. § 13 ods. 2 zákona č. 125/2006 Z.z.. Žalobca sa k obsahu protokolu vyjadril a opakovane predložil písomné dôkazy, ktoré inšpektor práce už mal k dispozícii. Inšpektor práce vzal všetky vznesené námietky k obsahu protokolu o výsledku vyšetrovania pracovného úrazu na vedomie a na ich podnet opätovne preskúmal a zhodnotil všetky zistené informácie a celú dokumentáciu zhromaždenú k predmetnému úrazu. Vo vyjadrení žalobca vzniesol voči obsahu protokolu námietky, ku ktorým inšpektor práce zaujal stanovisko, ktoré uviedol v Dodatku č. 1 k protokolu zo dňa 07.03.2013. Žalovaný ďalej vo vyjadrení uviedol, že pri prešetrovaní sťažnosti bol zaobstaraný nový dôkaz o prítomnosti alkoholu v krvi poškodeného a následne vyhotovený Dodatok č. 2 k protokolu zo dňa 25.06.2013, avšak v tejto súvislosti je potrebné uviesť, že inšpektor práce pri zisťovaní príčin úrazu neopomenul zisťovanie, či postihnutý bol v čase vzniku úrazu pod vplyvom alkoholu. Inšpektor práce pri výkone inšpekcie práce zisťoval od zamestnávateľa poškodeného, ako aj od žalobcu, či poškodenému bola odobratá krv na zisťovanie prítomnosti krvi, resp. či vykonali poškodenému dychovú skúšku na prítomnosť alkoholu. Žalobca aj zamestnávateľ poškodeného ako dôkaz požitia alkoholu postihnutým, avšak predložili iba zápisy o tom, že na danom pracovisku vykonáva kontroly na požitie alkoholu s negatívnym výsledkom. Žalobca a zamestnávateľ poškodeného poskytli inšpektorom práce informáciu, že skúšku na prítomnosť alkoholu v dychu postihnutého po vzniku úrazu nevykonali a ani nepožiadali príslušné zdravotnícke zariadenie o vykonanie rozboru krvi postihnutého. Obidva subjekty sa teda vyjadrili negatívne. Inšpektor práce získal lekársku správu od ošetrujúceho lekára zo dňa 06.12.2012, v ktorej sa výsledok rozboru krvi na prítomnosť alkoholu v krvi neuvádzal. Zamestnanci, s ktorými boli spisované zápisnice o podaní informácie, podozrenie na požitie alkoholu poškodeným neuviedli a postihnutý požitie alkoholu popieral. Vzhľadom na tieto skutočnosti inšpektor práce nemal inú možnosť, než do protokolu uviesť, že postihnutému nebola odobratá krv na zistenie prítomnosti alkoholu. Pri prešetrovaní sťažnosti však bol písomné požiadaný primár oddelenia úrazovej chirurgie FNsP v Žiline MUDr. X. K., PhD. o potvrdenie toho, či postihnutému bola odobratá krv na zistenie prítomnosti alkoholu v krvi. Menovaný lekár uviedol výsledok rozboru krvi 0,01 promile. Žalovaný však v tejto súvislosti poukazuje na to, že krv bola postihnutému odobratá na lekárske účely (podanie liekov, následná liečba), nie z podnetu, resp. na žiadosť zamestnávateľa alebo žalobcu. Inšpektor práce v čase vydávania dodatku mal k dispozícii len dôkazy, ktoré nasvedčovali o neodobratí krvi postihnutému, keďže zamestnávateľ a žalobca sa vyjadrili negatívne na otázku o odbere krvi postihnutému, a keďže údaj o odbere krvi na lekárskej správe zo dňa 06.12.2012 absentoval. Vo vyjadrení uviedol, vzhľadom na to, že v zákone o inšpekcii práce skutočne absentuje úprava o tom, kedy je možné vyhotoviť Dodatok č. 2 k protokolu, sťažnosť žalobcu bola v tomto prípade vo vzťahu k vyšetrovaniu príčin vzniku pracovného úrazu považovaná za ďalšie vyjadrenie kontrolovaného zamestnávateľa, čo doplnenie dokazovania nepovažuje žalovaný za procesnú chybu, veď predsa novými dôkazmi mohli byť zistené iné skutočnosti, ktoré mohli byť aj v prospech žalobcu a vyvrátiť, resp. ovplyvniť zistenia a závery inšpektora práce. Inšpektor práce navyše nebol zo zákona povinný dokazovanie doplniť. Keďže sa však doplnením dokazovania vôbec nezmenili údaje o úraze (kód zdroja úrazu, kód príčiny úrazu, poškodenie zdravia), charakteristika úrazu a ani závery vyšetrovania príčin vzniku pracovného úrazu, žalovaný nevidel dôvod, prečo by mal byť v tomto prípade opätovne vydávaný protokol, ku ktorému by sa žalobca mohol opätovne vyjadriť. Žalovaný je preto toho názoru, že vydaním Dodatku č. 2 k protokolu, nebol žalobca ukrátený na žiadnych jeho právach. Žalobca má následne právo vyjadriť sa a predložiť dôkazy k začatiu konania o uložení pokuty, následne sa odvolať proti rozhodnutiu o uložení pokuty a následne podať žalobu na preskúmanie rozhodnutia. Žiadne jeho právo mu žalovaný neodopiera. Žalovaný vo vyjadrení ďalej uviedol, že k zisťovaniu prítomnosti alkoholu v krvi postihnutého dňa 03.09.2013 sa inšpektorovi práve podarilo získať protokol o lekárskom vyšetrení ku skúške na alkohol v krvi na oddelení úrazovej chirurgie FNsP Žilina, čím mal žalovaný za jednoznačne preukázaný čas odberu krvi postihnutého a neprítomnosť alkoholu v krvi v čase vzniku pracovného úrazu. K protokolu žalovaný uviedol, že protokol vychádza zo správneho právneho posúdenia veci, zistený skutkový stav je v súlade s obsahom spisov, zistenie skutkového stavu je dostačujúce pre posúdenie veci a v konaní sa nevyskytla taká vada, ktorá by mohla mať vplyv na zákonnosť vyhotoveného protokolu a následne vydaného rozhodnutia o uložení pokuty. 4. Krajský súd v Žiline preskúmal napadnuté rozhodnutie ako aj postup, ktorý predchádzal jeho vydaniu v zmysle § 177 a nasl. SSP v spojení s § 491 ods. 1, 2 SSP v rozsahu žalobných dôvodov uvedených v žalobe v zmysle § 134. 5. Podľa § 491 ods. 1 SSP ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 6. Podľa § 491 ods. 2 SSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 7. Podľa § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 8. Podľa § 1 zákona č. 125/2006 Z.z. tento zákon a) upravuje inšpekciu práce, ktorej prostredníctvom sa presadzuje ochrana zamestnancov pri práci a výkon štátnej správy v oblasti inšpekcie práce, b) vymedzuje pôsobnosť orgánov štátnej správy v oblasti inšpekcie práce a ich pôsobnosť pri výkone dohľadu podľa osobitného predpisu (ďalej len „dohľad“), c) ustanovuje práva a povinnosti inšpektora práce a povinnosti fyzickej osoby a právnickej osoby. 9. Podľa § 12 ods. 1 zákona č. 125/2006 Z.z. inšpektor práce je pri výkone inšpekcie práce oprávnený a) vstupovať voľne a kedykoľvek do priestorov a na pracoviská podliehajúce inšpekcii práce a v nevyhnutnom rozsahu na súkromné pozemky a komunikácie, b) vykonávať kontrolu, skúšku, vyšetrovanie a iné úkony s cieľom zistiť, či sa dodržiavajú predpisy uvedené v § 2 ods. 1 písm. a) a záväzky vyplývajúce z kolektívnych zmlúv, c) požadovať od zamestnávateľa, fyzickej osoby, ktorá je podnikateľom a nie je zamestnávateľom, zamestnanca, zástupcu zamestnancov pre bezpečnosť a ochranu zdravia pri práci, príslušného odborového orgánu a zamestnaneckej rady alebo zamestnaneckého dôverníka v prítomnosti svedka alebo bez neho informácie a vysvetlenia, ktoré sa týkajú uplatňovania predpisov uvedených v § 2 ods. 1 písm. a) a záväzkov vyplývajúcich z kolektívnych zmlúv, d) požadovať predloženie dokumentácie, záznamov alebo iných dokladov potrebných na výkon inšpekcie práce a požadovať ich kópie, e) odoberať na rozbor nevyhnutne potrebné množstvo vzoriek materiálov alebo látok, ktoré sa používajú alebo s ktorými sa manipuluje na pracovisku, po oznámení zamestnávateľovi alebo ním poverenému zamestnancovi, f) používať technické prostriedky na zhotovenie fotodokumentácie, videodokumentácie a zvukových záznamov potrebných na výkon inšpekcie práce, ak ich použitie nezakazujú osobitné predpisy, g) požadovať preukázanie totožnosti od fyzickej osoby nachádzajúcej sa na pracovisku zamestnávateľa a vysvetlenie dôvodu jej prítomnosti. 10. Podľa § 12 ods. 2 písm. a) a b) zákona č. 125/2006 Z.z. na základe výsledkov inšpekcie práce a podľa závažnosti zistených skutočností je inšpektor práce oprávnený navrhnúť technické, organizačné a iné opatrenia potrebné na zlepšenie zisteného stavu a nariadiť odstránenie zistených nedostatkov ihneď alebo v lehotách ním určených. 11. Podľa § 14 ods. 1 zákona č. 125/2006 Z.z. protokol obsahuje označenie príslušného inšpektorátu práce, meno a priezvisko inšpektora práce, ktorý vykonal inšpekciu práce, označenie kontrolovaného zamestnávateľa alebo kontrolovanej fyzickej osoby, ktorá je podnikateľom a nie je zamestnávateľom, miesto a čas vykonania inšpekcie práce, predmet inšpekcie práce, zistené porušenia predpisov a záväzkov vyplývajúcich z kolektívnych zmlúv, podpis a vyjadrenie zamestnávateľa alebo ním povereného zamestnanca, alebo fyzickej osoby, ktorá je podnikateľom a nie je zamestnávateľom, k zisteným porušeniam predpisov a záväzkov vyplývajúcich z kolektívnych zmlúv a k ďalším skutočnostiam uvedeným v protokole, stanovisko inšpektora práce k tomuto vyjadreniu, dátum vypracovania a dátum prerokovania protokolu, podpis inšpektora práce a odtlačok pečiatky. Protokol obsahuje aj vyjadrenie právnickej osoby alebo fyzickej osoby ku skutočnostiam uvedeným v protokole, ktoré sa jej týkajú, ak ide o vyšetrovanie udalosti uvedenej v § 7 ods. 3 písm. b). Ak bolo zistené porušenie zákazu nelegálnej práce alebo nelegálneho zamestnávania, protokol obsahuje aj čas, keď bolo porušenie zákazu nelegálnej práce alebo nelegálneho zamestnávania zistené, a ak boli preukázané, aj dohodnutú mzdu a dobu trvania nelegálnej práce a nelegálneho zamestnávania. 12. Podľa § 14 ods. 2 zákona č. 125/2006 Z.z. v protokole inšpektor práce navrhne opatrenia podľa § 12 ods. 2 písm. a), uloží opatrenia podľa § 12 ods. 2 písm. b), c), g), h) a i) a uloží povinnosť kontrolovanému zamestnávateľovi alebo kontrolovanej fyzickej osobe, ktorá je podnikateľom a nie je zamestnávateľom, a) prijať opatrenia na odstránenie zistených porušení predpisov a záväzkov vyplývajúcich z kolektívnych zmlúv a ich príčin, b) doručiť inšpektorátu práce v určenej lehote písomnú správu o splnení opatrení na odstránenie zistených porušení predpisov a záväzkov vyplývajúcich z kolektívnych zmlúv a ich príčin. 13. Podľa § 14 ods. 3 zákona č. 125/2006 Z.z. inšpektor práce a) po posúdení písomného vyjadrenia kontrolovaného zamestnávateľa alebo kontrolovanej fyzickej osoby, ktorá je podnikateľom a nie je zamestnávateľom, doručeného v lehote určenej inšpektorom práce, vyhotoví dodatok k protokolu, v ktorom uvedie toto vyjadrenie a svoje stanovisko k nemu; dodatok k protokolu je súčasťou protokolu, b) aj bez návrhu opraví v protokole chyby v písaní, počítaní a iné zrejmé nesprávnosti; o oprave upovedomí kontrolovaného zamestnávateľa alebo kontrolovanú fyzickú osobu, ktorá je podnikateľom a nie je zamestnávateľom. 14. Podľa § 3 písm. k) zákona č. 124/2006 Z.z. o bezpečnosti a ochrane zdravia pri práci na účely tohto zákona bezpečnosť technického zariadenia je stav technického zariadenia a spôsob jeho používania, pri ktorom nie je ohrozená bezpečnosť a zdravie zamestnanca; bezpečnosť technického zariadenia je neoddeliteľnou súčasťou bezpečnosti a ochrany zdravia pri práci. 15. Podľa § 5 ods. 1 zákona č. 124/2006 Z.z. zamestnávateľ je povinný uplatňovať všeobecné zásady prevencie pri vykonávaní opatrení nevyhnutných na zaistenie bezpečnosti a ochrany zdravia pri práci vrátane zabezpečovania informácií, vzdelávania a organizácie práce a prostriedkov. 16. Podľa § 5 ods. 2 zákona č. 124/2006 Z.z. všeobecné zásady prevencie sú a) vylúčenie nebezpečenstva a z neho vyplývajúceho rizika, b) posudzovanie rizika, ktoré nemožno vylúčiť, najmä pri výbere a počas používania pracovných prostriedkov, materiálov, látok a pracovných postupov, c) vykonávanie opatrení na odstránenie nebezpečenstiev v mieste ich vzniku, d) uprednostňovanie kolektívnych ochranných opatrení pred individuálnymi ochrannými opatreniami, e) nahrádzanie prác, pri ktorých je riziko poškodenia zdravia, bezpečnými prácami alebo prácami, pri ktorých je menšie riziko poškodenia zdravia, f) prispôsobovanie práce schopnostiam zamestnanca a technickému pokroku, g) zohľadňovanie ľudských schopností, vlastností a možností najmä pri navrhovaní pracoviska, výbere pracovného prostriedku, pracovných postupov a výrobných postupov s cieľom vylúčiť alebo zmierniť účinky škodlivých faktorov práce, namáhavej práce a jednotvárnej práce na zdravie zamestnanca, h) plánovanie a vykonávanie politiky prevencie zavádzaním bezpečných pracovných prostriedkov, technológií a metód organizácie práce, skvalitňovaním pracovných podmienok s ohľadom na faktory pracovného prostredia a prostredníctvom sociálnych opatrení, i) vydávanie pokynov na zaistenie bezpečnosti a ochrany zdravia pri práci. 17. Podľa § 6 ods. 1 písm. c) zákona č. 124/2006 Z.z. zamestnávateľ v záujme zaistenia bezpečnosti a ochrany zdravia pri práci je povinný zisťovať nebezpečenstvá a ohrozenia, posudzovať riziko a vypracovať písomný dokument o posúdení rizika pri všetkých činnostiach vykonávaných zamestnancami. 18. Podľa § 4 ods. 2 nariadenia vlády č. 392/2006 Z.z. zamestnávateľ je povinný zabezpečiť, aby pracovný prostriedok po celý čas jeho používania zodpovedal minimálnym požiadavkám ustanoveným v prílohe č. 1 a v osobitných predpisoch. 19. Podľa prílohy č. 1 bod 2.8. nariadenia vlády č. 392/2006 Z.z. ak je možný kontakt s pohybujúcimi sa časťami pracovného prostriedku, ktorý môže spôsobiť úraz, tieto časti musia byť vybavené krytom alebo iným ochranným zariadením, ktoré zabráni prístupu do zóny nebezpečenstva, alebo takým zariadením, ktoré zastaví pohybujúce sa nebezpečné časti skôr, ako sa siahne alebo vstúpi do zóny nebezpečenstva. Kryt a iné ochranné zariadenie a) musia mať pevnú konštrukciu, b) nesmú vytvárať ďalšie nebezpečenstvo, c) nesmú sa dať ľahko odstrániť alebo vyradiť z činnosti, d) musia byť umiestnené v primeranej vzdialenosti od zóny nebezpečenstva, e) musia byť riešené tak, aby neobmedzovali výhľad obsluhy na celý priestor, v ktorom sa pracovný prostriedok používa, f) musia umožniť činnosť potrebnú na upevnenie alebo výmenu častí pracovného prostriedku a činnosť pri údržbe tak, aby sa prístup obmedzil len do priestoru, v ktorom sa uvedená činnosť vykonáva a bez odstránenia krytu alebo ochranného zariadenia, ak je to možné. 20. Z predloženého administratívneho spisu - Protokol č. IZA-05-18-2.2/P-J2-13 č. úrazu: ZPÚ 028/12- IZA/2.2 zo dňa 13.02.2013 súd zistil, že u žalobcu - FCC Slovensko, s.r.o. (predtým A.S.A. SLOVENSKO, spol. s r.o.) vykonaná inšpekcia práce, a to v dňoch 07.12.2012, 08.12.2012, 20.12.2012, 08.01.2013, 09.01.2013, 10.01.2013, 15.01.2013, 28.01.2013, 11.02.2013, 12.02.2013 a 13.02.2013 inšpektormi práce Ing. A. O., Ing. R. T. a Ing. J. J. s poukazom na vyšetrenie vzniku pracovného úrazu podľa § 7 ods. 3 písm. b) v nadväznosti na § 13 ods. 2 a § 14 ods. 1, 2, 3 zákona č. 125/2006 Z.z.. Vyšetrovaná bola udalosť závažný pracovný úraz s ťažkou ujmou na zdraví v zmysle § 17 ods. 4 písm. a) zákona č. 124/2006 Z.z. vzťahu k poškodenému - R. M., nar. XX.XX.XXXX, bytom D. F. XX, dátum úrazu 30.11.2012 o 09:30 hod.. Z kolónky D. Údaje o úraze vyplýva, že zdrojom úrazu bol III - 27 Lisy na iný materiál ako kov a drevo (výrobca Bollegraaf Recycling Machynery, Holandsko, Typ HBC-80, sériové číslo 00384, rok výroby 2008) a príčinou úrazu bol chýbajúce a nedostatočné ochranné zariadenia a zabezpečenie. Poškodenie zdravia spočívalo v poranení hornej časti tela, druh poranenia - traumatická amputácia. V dôsledku utrpených devastačných zranení bola postihnutému amputovaná pravá ruka v oblasti za zápästím. Postihnutému nebola odobratá krv na zistenie prítomnosti alkoholu. Ohliadka miesta úrazu bola vykonaná dňa 07.12.2012 o 12:00 hod. Ing. A. O. a Ing. J. J.. Z miesta udalosti bola vyhotovená fotodokumentácia. Miesto úrazu nebolo ponechané v pôvodnom stave. Postihnutému spôsobilo zranenie pravej ruky pohybujúce sa nebezpečné časti viazača balíkov na balíkovacom lise, ku ktorému bol možný prístup v dôsledku úmyselne znefunkčneného ochranného zariadenia pozostávajúceho z otvárateľného krytu s elektronickým blokovaním chodu stroja. Kryt bol v čase úrazu možné otvoriť, pričom činnosť stroja sa nezastavila. Postihnutý R. M. bol zamestnancom spoločnosti Prominne, s.r.o., Žilina. S touto spoločnosťou mal písomne uzatvorenú dohodu o vykonaní práce zo dňa 30.12.2011. Ako pracovná úloha bola dojednaná: Čistiace a upratovacie práce jednorazového charakteru + separácia odpadu a miesto výkonu práce bolo uvedené: Žilina - Marček (A.S.A.). V rámci získania spôsobilosti na danú prácu postihnutý absolvoval školenie z bezpečnosti a ochrany zdravia pri práci. V rámci školenia bol oboznámený s právnymi predpismi na zaistenie bezpečnosti a ochrany zdravia pri práci. Školenie vykonával zamestnávateľ Prominne, s.r.o., Žilina dňa 16.11.2011. Vedomosti postihnutého boli overené písomným testom. Spoločnosť A.S.A. SLOVENSKO, spol. s r.o., Zohor podľa písomného záznamu zo vstupného oboznámenia novoprijatého zamestnanca - brigádnika zo dňa 02.01.2012 oboznámila postihnutého s pracoviskom, všeobecnými zásadami bezpečnosti práce na pracovisku, prácou s elektrickými zariadeniami a s bremenami, zakázanými činnosťami a vykonala vstupnú inštruktáž na pracovisku. Okrem iného bolo vykonané aj zoznámenie sa s prostredím, v ktorom bude zamestnanec pracovať, s pracovnými strojmi a zariadeniami, nástrojmi a pomôckami, s používanými surovinami a materiálmi, pracovnými postupmi a technológiami. Vzhľadom na to, že postihnutý nemal priamo obsluhovať stroje a technologické zariadenia, ale mal pri strojoch separovať odpad a vykonávať iné pomocné práce, nebol vyškolený ako samostatná obsluha balíkovacieho lisu, na ktorom utrpel pracovný úraz. Mal vždy pracovať ako pomocník zamestnanca spoločnosti A.S.A. SLOVENSKO, spol. s r.o., Zohor zaškoleného na obsluhu strojov. Balíkovací lis od výrobcu Bollegraaf Recycling Machynery, Holandsko, typ HBC-80, sériové číslo 00384, rok výroby 2008, na ktorom postihnutý utrpel úraz, bol nainštalovaný na mieste prevádzky v roku 2009. Lis slúžil na lisovanie separovaného odpadu do balíkov. Lis fungoval v automatickom režime. Pomocou pásového dopravníka sa naplní lisovacia komora, ktorej obsah je stlačený do balíka. Ten je následne previazaný piatimi drôtmi. Zviazaný balík je po previazaní vytlačený von zo stroja. Kryty pohybujúcich sa častí lisu sú zhotovené z pevného plechu a sú vybavené elektronickým blokovaním chodu stroja v prípade ich otvorenia. Kryty kompletne uzatvárajú nebezpečné pracovné priestory lisu tak, že do nich nie je možné zasiahnuť. Na otvárateľných krytoch je upevnená kovová vidlica, ktorá sa pri zatvorení krytu zasunie do koncového spínača umiestneného na konštrukcii stroja. V prípade, že kryt je otvorený, teda vidlica nie je zasunutá v koncovom spínači, lis nie je možno uviesť do chodu. V prípade otvorenia krytu počas chodu lisu sa jeho činnosť okamžite zastaví. Opätovne uviesť stroj do prevádzky je možné iba po zatvorení krytu a stlačení príslušných ovládačov na hlavnom ovládacom paneli lisu. V čase vykonania ohliadky miesta vzniku úrazu inšpektormi práce neboli na balíkovacom lise HBC-80 zistené nedostatky. Miesto vzniku úrazu nebolo ponechané v pôvodnom stave. Stav lisu po úraze zadokumentovala bezpečnostnotechnická služba zamestnávateľa Prominne, s.r.o., Žilina. Na vyhotovených fotografiách je zreteľne vidieť, že vidlica z predného krytu viazača balíkov na lise HBC-80 je úmyselne zdemontovaná, teda odskrutkovaná a bola zasunutá do koncového spínača vo vnútri stroja. Ochranné zariadenie viazača balíkov bolo týmto zásahom znefunkčnené, teda lis bolo možné prevádzkovať aj pri otvorenom bezpečnostnom kryte viazača balíkov. Nefunkčnosť ochranného zariadenia v čase úrazu potvrdili aj vedúci prevádzky p. T. T. a zamestnanec p. H. D.. Podľa ich vyjadrenia zabezpečovacie zariadenie, teda koncový spínač na otvárateľnom kryte prednej časti viazača, bol nefunkčný. Podľa vyjadrenia vedúceho prevádzky sa skrutky upevňujúce vidlicu koncového spínača pravdepodobne uvoľnili pri bežnej prevádzke lisu pôsobením otrasov a vibrácii a zhodou okolností vidlica ostala zasunutá v koncovom spínači. Vidlica je na kryte upevnená dvomi skrutkami. Tie sú závitom zaskrutkované v plechu, z ktorého je kryt zhotovený a za plechom sú skrutky zaistené poistnými maticami. Vzhľadom na uvedenú skutočnosť inšpektor práce požiadal firmu Ing. R. J., T. XXX, W., ktorá je obchodným zástupcom výrobcu pre Slovenskú republiku a Českú republiku a zároveň vykonáva autorizovaný servis na zariadeniach uvedeného výrobcu, o stanovisko, či je možné, aby sa vidlica uvoľnila popísaným spôsobom. Uvedená firma k veci písomne uviedla, že doposiaľ nezaregistrovala samovoľné uvoľnenie popísaného mechanizmu. Samovoľné uvoľnenie mechanizmu považovala táto firma za prakticky vylúčené a nemožné. Z uvedeného je zrejmé, že ochranné zariadenie viazača balíkov bolo na lise znefunkčnené úmyselne. Metódami a prostriedkami inšpekcie práce sa nepodarilo zistiť, kto a kedy ochranné zariadenie viazača balíkov znefunkčnil. Dňa 28.01.2013 inšpektori práce vykonali neohlásenú kontrolu balíkovacieho lisu, na ktorom došlo k úrazu R. M.. Na lise sa spracovával separovaný odpad a viazal sa do balíkov. Predný kryt viazača balíkov, kde došlo k vyšetrovanému pracovnému úrazu, bol opäť vyradený z prevádzky. Kryt bol otvorený a v koncovom spínači bola namiesto vidlice upevnenej na kryte zasunutá ručne vybrúsená vidlica z kovového profilu, ktorá bola tvarovo zhodná s originálom. Inšpektor práce ústne zakázal používanie lisu so znefunkčneným ochranným zariadením. Ochranné zariadenie bolo bezodkladne uvedené do funkčného stavu a z uvedeného dôvodu inšpektor práce nevydal písomné rozhodnutie o zákaze používania uvedeného lisu. Skutočnosť, že zamestnanec zasiahol rukou do nebezpečného priestoru lisu, čo mu bolo umožnené v dôsledku nefunkčného ochranného zariadenia, nemožno určiť ako prvotnú príčinu vzniku tohto úrazu. Hlavným faktorom podmieňujúcim vznik pracovného úrazu je jednoznačne znefunkčnené ochranné zariadenie. Správne fungovanie krytu viazača balíkov by spoľahlivo zabránilo postihnutému siahnuť do nebezpečného priestoru, kde utrpel úraz. Keby lis nemal znefunkčnený kryt viazača s blokovaním, lis by sa po otvorení krytu zastavil skôr ako by postihnutý siahol do zóny nebezpečenstva a k úrazu by za žiadnych okolností nedošlo. Postihnutému bolo znefunkčnením ochranného zariadenia umožnené zasiahnuť do nebezpečného priestoru viazača za chodu lisu bez toho, aby musel prekonať nejaké ochranné zariadenie. Nemôže teda ísť o porušenie všeobecných bezpečnostných predpisov zo strany zamestnanca, pretože objektívne nevyvrátiteľne sa jedná o porušenie bezpečnostných predpisov zo strany zamestnávateľa. Nefunkčné ochranné zariadenia na pracovnom prostriedku nemožno nahrádzať len zaškolením a poučením zamestnancov a spoliehaním sa na ich racionálne konanie. Minimálne bezpečnostné požiadavky uvedené v nariadení vlády SR č. 392/2006 Z.z. o minimálnych bezpečnostných a zdravotných požiadavkách pri používaní pracovných prostriedkov, ktoré prevádzkovateľ lisu nedodržal, sú koncipované tak, aby na strojoch nedochádzalo k pracovným úrazom ani v prípadoch nešikovnosti, nepozornosti, podceňovania nebezpečenstva alebo iného iracionálneho správania sa človeka. Na základe vyššie uvedeného bolo konštatované, že príčinou vzniku vyšetrovanej udalosti je vyradenie ochranného zariadenia z prevádzky. Je nevyvrátiteľne, že práve táto skutočnosť bola rozhodujúcim faktorom pri vzniku predmetného pracovného úrazu. Vyradenie ochranného zariadenia z prevádzky (vyblokovanie krytu) na balíkovacom lise je porušením právnych predpisov zo strany prevádzkovateľa zariadenia A.S.A. SLOVENSKO, spol. s r.o., Zohor. V bode G. boli zistené nedostatky v príčinnej súvislosti so vznikom pracovného úrazu pod písm. c) zo strany organizácie A.S.A. SLOVENSKO, spol. s r.o., kde sa udalosť stala: 1. Organizácia nezabezpečila, aby nebol možný kontakt obsluhy s nebezpečnými pohybujúcimi sa časťami viazača balíkovacieho lisu Bollegraaf Recycling Machynery, Holandsko, typ HBC-80, sériové číslo 00384, rok výroby 2008 a prevádzkovala lis so znefunkčneným blokovaním chodu stroja v prípade otvorenia krytu, čo je v rozpore s § 6 ods. 1 písm. d) zákona č. 124/2006 Z.z. v nadväzností na § 4 ods. 2 a bod 2.8 prílohy č. 1 nariadenia vlády SR č. 392/2006 Z.z.. 2. Organizácia sústavne nekontrolovala a nevyžadovala riadne používanie ochranných zariadení na balíkovacom lise Bollegraaf Recycling Machynery, Holandsko, Typ HBC-80, sériové číslo 00384, rok výroby 2008, čo je v rozpore s § 9 ods. 1 písm. d) zákona č. 124/2006 Z.z.. Podľa § 12 ods. 2 písm. b) zákona č. 125/2006 Z.z. nariadil inšpektor práce trvalo dodržiavať ustanovenia právnych predpisov uvedených v bode 1 a 2 dňom prevzatia protokolu. Prijať opatrenia na odstránenie zistených porušení predpisov a ich príčin. Vzhľadom k tomu, že uvedený nedostatok v bode 1 bol bezodkladne odstránený, inšpektor práce nevydal písomné rozhodnutie o zákaze používania uvedeného listu. 21. V administratívnom spise sa nachádza vyjadrenie žalobcu k Protokolu č. IZA-05-18-2.2/P-J2-13 zo dňa 26.02.2013, v ktorom uviedol nasledovné. Spoločnosť A.S.A. má za preukázané, že svojim konaním nijako neporušila inšpekciu namietané ustanovenie zákona o BOZP. Spoločnosť A.S.A. riadne a preukázateľne zabezpečila, aby predmetný balíkovací list bol pravidelne udržiavaný, opravovaný, ako aj poverila zodpovedných zamestnancov dennou kontrolou stroja za účelom zaistenia bezpečnosti a ochrany zdravia zamestnancov pracujúcich s týmto strojom. Spoločnosť A.S.A. taktiež zabezpečila oboznámenie poverených zamestnancov s používaním a údržbou balíkovacieho lisu. Ako vyplýva z predložených dokumentov balíkovací list netrpel vadou v nedostatku krytu. K odstraňovaniu krytu teda muselo dochádzať zásahom zo strany nezistených zamestnancov v neznámom čase. Spoločnosť A.S.A. taktiež zabezpečila sústavnú kontrolu predmetného listu ako preukazuje prevádzkový denník stroja. Z predložených dokumentov však vyplýva, že spoločnosť A.S.A. napriek kontrolám nepoužívanie krytu nemohla zistiť. Spoločnosť A.S.A. považuje za nesprávny záver protokolu, že zo strany pána M. nedošlo k žiadnym pochybeniam a nedostatkom. Spoločnosť A.S.A. má za preukázané, že ak by pán M. konal v súlade s právnymi predpismi a tiež v súlade s pokynmi spoločnosti A.S.A. k žiadnemu úrazu by nedošlo. V nadväznosti na vyššie uvedené spoločnosť A.S.A. upriamuje pozornosť inšpekcie na to, že akákoľvek pokuta uložená spoločnosti A.S.A. by bola v rozpore so sankčnou a prevenčnou úlohou takejto sankcie. Z predložených dokumentov totiž jednoznačne vyplýva, že spoločnosť A.S.A. prijala všetky opatrenia, aby zabezpečila bezpečnú prácu s predmetným strojom ako na úrovni technologickej tak aj personálnej. Napriek tejto skutočnosti došlo k svojvoľnému zásahu do stroja, ktorému spoločnosť A.S.A. nedokázala zabrániť. Z uvedeného je evidentné, že ani uložená pokuta by nezabezpečila, aby spoločnosť A.S.A. bola schopná zabrániť svojvoľným konaniam osôb, ktoré sa rozhodnú porušiť právne predpisy a pokyny zamestnávateľa. 22. Na základe uvedených námietok žalovaný dňa 07.03.2013 vypracoval Dodatok č. 1 k Protokolu č. IZA-05-18-2.2/P-J2-13 zo dňa 13.02.2013. Do dodatku boli zapracované námietky žalobcu a zároveň do tohto dodatku bolo uvedené aj vyjadrenie žalovaného správneho orgánu s tým, že v konečnom dôsledku nemôže prihliadať na námietky žalobcu. Inšpektor práce trval na to, že prvotnou hlavnou a rozhodujúcou príčinou vzniku vyšetrovaného úrazu bolo znefunkčnenie ochranného zariadenia. Ochranné zariadenie bolo funkčné tak ako ho skonštruoval výrobca lisu, k úrazu by napriek akémukoľvek konaniu zamestnanca nemohlo dôjsť. Inšpektorát práce má za to, že udalosť je zákonne a objektívne klasifikovaná štatistickou značkou 2 - nedostatočné ochranné zariadenie pracovného priestoru stroja. 23. Administratívny spis obsahuje aj sťažnosť proti postupu Inšpektorátu práce Žilina pri vyšetrovaní úrazu zo dňa 03.04.2013. Zo sťažnosti je zrejmé, že žalobca namietal skutočnosti obsiahnuté v Protokole č. IZA-05-18-2.2/P-J2-13 zo dňa 13.02.2013 a k protokolu zo dňa 07.03.2013. 24. Inšpektorát práce reagoval na námietky žalobcu Dodatkom č. 2 Protokolu č. IZA-05-18-2.2/P-J2-13 zo dňa 25.06.2013. 25. Z obsahu žaloby krajský súd zistil, že žalobca namieta zákonnosť Dodatku č. 2 k Protokolu č. IZA-05-18-2.2/P-J2-13 v znení Dodatku č. 1. Žalobca v žalobe tvrdí, že nemal možnosť vyjadriť sa k záverom protokolu v znení Dodatku č. 2 týkajúceho sa neprítomnosti alkoholu v krvi poškodeného v čase úrazu. Žalobcovi bolo taktiež odňaté právo vyhľadávať a predkladať dôkazy k novým zisteniam žalovaného uvedených v protokole v znení Dodatku č. 2. Žalobca tiež spochybňuje písomnú správu zo dňa 15.04.2013, v ktorej bolo uvedené, že postihnutému bola odobratá krv na zistenie alkoholu alebo výskyt omamných a psychotropných látok s výsledkom rozboru krvi na prítomnosť alkoholu 0,01 promile. Pochybnosti o relevancii výsledkov testov krvi poškodeného vykonaným údajne na úrazovej chirurgii FNsP v Žiline vyvoláva tiež fakt, že v deň úrazu, t.j. 30.11.2012, prebiehal štrajk lekárov, do ktorého bola podľa tlačových správ zapojená aj úrazová chirurgia FNsP v Žiline. Vo vzťahu k tejto námietke súd udáva, že dňa 30.11.2012 prebiehal štrajk lekárov, ale neodkladná zdravotná starostlivosť bola poskytovaná. Krajský súd v tejto súvislosti poukazuje na vyšetrenie príčin vzniku pracovného úrazu zo dňa 13.02.2013, z ktorého sa žalobca mohol dozvedieť, že postihnutému nebola odobratá krv na zistenie prítomnosti alkoholu. Žalobca na túto skutočnosť nereagoval ani vo vyjadrení k Protokolu č. IZA-05-18-2.2/P-J2-13 zo dňa 26.02.2013. Tu skutočnosť napadol až dňa 03.4.2013 sťažnosťou proti postupu Inšpektorátu práce Žilina pri vyšetrovaní úrazu. Žalovaný preto podľa názoru krajského súdu postupoval správne, keď dňa 25.06.2013 vydal Dodatok č. 2 k Protokolu č. IZA-05-18-2.2/P-J2-13 zo dňa 13.02.2013. Do administratívneho spisu doplnil správu o krvi na zistenie alkoholu alebo omamných a psychotropných látok. 26. Krajský súd v Žiline sa nestotožnil s námietkou žalobcu v predmetnej veci a mal za to, že rozhodnutie, resp. navrhnuté opatrenia v rámci protokolu spolu s jeho Dodatkami č. 1, č. 2 nariadenia odstránenia zistených nedostatkov v zmysle § 12 ods. 2 písm. b) zákona č. 125/2006 Z.z. v súlade so zisteným skutkovým stavom veci. Z uvedeného skutkového zistenia bolo jednoznačne zistené, že správny orgán vychádzal z relevantných dôkazných materiálov, a to z výpovedí dotknutých osôb, ohliadky miesta úrazu a pod.. V protokole z vyšetrenia pracovného úrazu R. M. sa stal 30.11.2012 o 09:30 hod. v A.S.A. SLOVENSKO, spol. s r.o., odštepný závod Žilina, prevádzka Marček, hala RECOPAP, pracovisko balíkovacieho lisu HBC-80. Je zrejmé, že zo strany zamestnávateľa došlo k porušeniu právnych predpisov na zaistenie bezpečnosti pri práci a bezpečnosti technického zariadenia. Bolo preukázané, že zamestnanec zasiahol rukou do nebezpečného priestoru lisu, čo mu bolo umožnené v dôsledku nefunkčného ochranného zariadenia, nemožno určiť ako prvotnú príčinou vzniku tohto úrazu. Faktor podmieňujúci vznik pracovného úrazu je jednoznačne znefunkčnené ochranné zariadenie. Správne fungovanie krytu viazača balíkov by spoľahlivo zabránilo postihnutému siahnuť do nebezpečného priestoru, kde utrpel úraz. Keby list nemal znefunkčnený kryt viazača s blokovaním, lis by sa po otvorení krytu zastavil skôr, ako by postihnutý siahol do zóny nebezpečenstva a k úrazu by za žiadnym okolností nedošlo. Tomu bolo znefunkčnením ochráneného zariadenia umožnené zasiahnuť do nebezpečného priestoru viazača za chodu lisu bez toho, aby musel prekonať nejaké ochranné zariadenie. Nejde o porušenie všeobecných bezpečnostných predpisov zo strany zamestnanca, pretože objektívne a nevyvrátiteľné sa jedná o porušenie bezpečnostných predpisov zo strany zamestnávateľa. Nefunkčné ochranné zariadenie na pracovnom prostriedku nemôže nahrádzať len zaškolením a poučením zamestnancov a spoliehaním sa na ich racionálne konanie. 27. Súd poukazuje aj na podstatnú skutočnosť v predmetnej veci, že pracovný úraz R. M. vznikol z dôvodu, že organizácia nezabezpečila, aby nebol možný kontakt obsluhy s nebezpečnými pohybujúcimi sa časťami viazača balíkovacieho listu Bollegraaf Recycling Machynery, Holandsko, typ HBC-80, sériové číslo 00384, rok výroby 2008 a prevádzkovala list so znefunkčneným blokovaním chodu stroja v prípade otvorenia krytu, čo je v rozpore s § 6 ods. 1 písm. d) zákona č. 124/2006 Z.z. v nadväznosti na § 4 ods. 2 a bod 2.8. prílohy č. 1 nariadenia vlády SR č. 392/2006 Z.z.. 28. Vzhľadom k uvedeným skutočnostiam súd mal za to, že uložené opatrenia žalovaného sú v súlade s ust. § 12 ods. 2 písm. b) zákona č. 125/2006 Z.z.. Inšpektorát práce dôvodne nariadil trvalo dodržiavať ustanovenia právnych predpisov uvedených v bode č. 1 a 2. 29. Z uvedených dôvodov bola žaloba ako nedôvodná pri aplikácii § 190 SSP zamietnutá. 30. O trovách konania súd rozhodol podľa § 167 ods. 1 SSP. Žalobca úspech nemal, preto mu trovy konania nepriznal. S poukazom na § 168 SSP súd ani žalovanému trovy konania nepriznal. 31. Toto rozhodnutie bolo prijaté hlasovaním v pomere hlasov 3:0. Poučenie: Proti tomuto rozsudku je prípustná kasačná sťažnosť, ak to zákon pripúšťa (§ 439, § 440 SSP) v lehote do jedného mesiaca od doručenia rozhodnutia krajského súdu, prostredníctvom krajského súdu, ktorý napadnuté rozhodnutie vydal. V kasačnej sťažnosti sa musí okrem všeobecných náležitostí podania podľa § 57 SSP uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (ďalej len "sťažnostné body"), d) návrh výroku rozhodnutia (sťažnostný návrh). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 2 písm. c) a d), c) je žalovaným Centrum právnej pomoci. Kasačnú sťažnosť možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2017:5013200742.4 (dáta aktuálne k 11. 11. 2026). Záväzné je znenie zverejnené súdom.




